Olukorras kus kõneminutid on muutunud järjest odavamaks ning juttu on jätkumas järjest kauemaks, ei saa üle ega ümber telefonide aku kestvuse teemadest. Kõik me tahame, et telefoni aku  peaks vastu ilma laadimata võimalikult kaua. Paljudele on võibolla uudis, et väga palju sõltub telefoni aku kestvus sellest kuidas me telefoni kasutame. Sarnaselt sellele, kuidas auto kütusekulu on otseselt seotud sellega kui kõvasti me valgusfoori tagant lahkudes gaasipedaalile vajutame. Energiat kulub vastavalt kasutusele.  Alljärgnevalt mõningad väikesed minu poolt teaduslikult tõestamata tähelepanekud mis aitavad kaasa mobiiltelefoni aku pikemale kestvusele.     Kui sa kasutad  telefoni peamiselt ainult häälkõnede tegemiseks ja SMS saatmiseks, siis on soovitatav seadistada telefon kasutama ainult 2G GSM võrku. Seal on väga palju füüsikat taga miks see just nii on, aga kokkuvõtvalt võib öelda, et telefonikasutamise seisukohalt kestab telefoni aku oluliselt kauem kui telefon on seadistatud kasutama 2G võrku 3G võrgu asemel.  Paljud jällegi võibolla ei tea, et karbist uut telefoni välja võttes on 3G võimalusega telefonid juba tehases seadistatud kiiret 3G võrku kasutama ning  hiljem on kasutajad teadmatusest kurjad, sest isegi täiesti uuel telefonil ei kesta aku ootuspäraselt kaua.  Nokia toob oma kodulehel alati aku kestvuse telefonide juures eraldi välja. Märkimist vajab asjaolu, et alati on seal välja toodud eraldi aku kestvus kõneajana nii 2G kui 3G võrgus.